maiโชว์กำไร บจ.โตไม่หยุด ปันผล4.5%
บจ. mai โชว์ปี 2554 กำไร 4,467 ล้านบาท โต 27%
8 มี.ค. 2555

บจ. mai โชว์ปี 2554 กำไร 4,467 ล้านบาท โต 27% 
นายชนิตร ชาญชัยณรงค์ ผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า ผลดำเนินงานบริษัทจดทะเบียน (บจ.) 74 บริษัทในตลาด mai ปี 2554 มีกำไรรวม 4,467 ล้านบาท เพิ่มขึ้น 27.22% จากปีก่อน และมียอดขายรวม 81,925 ล้านบาท เพิ่มขึ้น 30.63% โดยมีบริษัทที่มีกำไรสุทธิ 58 บริษัท คิดเป็น 78% ของ บจ. mai และ 60 บริษัท หรือ 81% มียอดขายเพิ่มขึ้น ในจำนวนนี้มี 8 บริษัท ทำกำไรได้เกิน 100% และ 33 บริษัทที่ยอดขายและกำไรสุทธิเพิ่มขึ้น 
ทั้งนี้ หากพิจารณาเฉพาะไตรมาส 4 ปี 2554 พบว่า กำไรสุทธิรวมลดลงจาก 1,308 ล้านบาท เหลือ 1,190 ล้านบาท ลดลง 9% กำไรขั้นต้นลดลงเล็กน้อยจาก 22% เหลือ 20% เนื่องจากต้นทุนขายเพิ่มขึ้นและผลกระทบน้ำท่วม 
สำหรับการจ่ายเงินปันผล ณ วันที่ 2 มี.ค. 2555 มี 44 บจ.ใน mai จ่ายปันผลรวม 2,195 ล้านบาท เพิ่มขึ้น 18.68% จากปีก่อน คิดเป็นอัตราจ่ายปันผล 4.56% แบ่งเป็นจ่ายเงินสด 2,015 ล้านบาท และมูลค่าหุ้นปันผล 180 ล้านบาท 
นอกจากนี้ ปันผลเป็นมูลค่าเงินสดจ่าย 2,015 ล้านบาท และมูลค่าหุ้นปันผลจ่าย 180 ล้านบาท โดย บริษัท ปิโก (ไทยแลนด์) หรือ PICO มีอัตราปันผลสูงสุด และบริษัท เชาว์ สตีล (CHOW) กำไรเติบโตเกิน 100% สูงสุด มูลค่าหลักทรัพย์ตามราคาตลาดรวมของ บจ.ใน mai อยู่ที่ 91,117.03 ล้านบาท ณ วันที่ 5 มี.ค. 2555